CELEX: 32012D1218(01)
Language: ro
Date: 2012-12-12 00:00:00
Title: Decizia Biroului Parlamentului European din 12 decembrie 2012 de modificare a normelor de aplicare a Statutului deputaților în Parlamentul European

18.12.2012   
            
            
               RO
            
            
               Jurnalul Oficial al Uniunii Europene
            
            
               C 390/4
            
         DECIZIA BIROULUI PARLAMENTULUI EUROPEAN
   din 12 decembrie 2012
   de modificare a normelor de aplicare a Statutului deputaților în Parlamentul European
   2012/C 390/07
   BIROUL PARLAMENTULUI EUROPEAN,
   având în vedere Tratatul privind funcționarea Uniunii Europene, în special articolul 223 alineatul (2),
   având în vedere Statutul deputaților în Parlamentul European (1),
   având în vedere articolele 8 și 23 din Regulamentul de procedură al Parlamentului European,
   întrucât:
   
               (1)
            
            
               În Rezoluția sa din 26 octombrie 2011 privind proiectul de buget general al Uniunii Europene pentru exercițiul financiar 2012, astfel cum a fost modificat de Consiliu – toate Secțiunile – și Scrisorile rectificative nr. 1/2012 și nr. 2/2012 privind proiectul de buget general al Uniunii Europene pentru exercițiul financiar 2012 (2), precum și în Rezoluția sa din 29 martie 2012 referitoare la estimarea bugetului de venituri și cheltuieli al Parlamentului European pentru exercițiul financiar 2013 (3), Parlamentul a solicitat o eficiență maximă a deplasărilor deputaților în vederea realizării de economii bugetare în 2012 și în anii următori până la sfârșitul legislaturii actuale.
            
         
               (2)
            
            
               În cadrul reuniunii sale din 10 septembrie 2012, Biroul Parlamentului European a decis reducerea cheltuielilor aferente deplasărilor deputaților cu 5 %. Pentru punerea în aplicare a deciziei respective, este necesar să se aducă anumite modificări normelor de aplicare a Statutului deputaților în Parlamentul European (4) („normele de aplicare”).
            
         
               (3)
            
            
               În vederea stabilirii unei limite pentru rambursarea cheltuielilor de deplasare în cazul deplasărilor cu autoturismul, ar trebui introdus un plafon pe călătorie dus sau întors la 1 000 km.
            
         
               (4)
            
            
               Ar trebui să se permită o flexibilitate maximă în ceea ce privește actualizarea tarifelor utilizate în sensul normelor de aplicare.
            
         
               (5)
            
            
               În vederea limitării costurilor de deplasare, ar trebui rambursate de acum înainte doar cheltuielile suportate de către deputați, aferente unei călătorii dus-întors efectuate pe parcursul unei săptămâni de lucru a Parlamentului, între locul de desfășurare a activității sau locul de reuniune și locul de reședință sau un alt punct de plecare din statul membru în care au fost aleși. În plus, astfel de cheltuieli nu ar trebui rambursate dacă deplasările respective sunt efectuate pe parcursul săptămânilor rezervate în calendarul oficial al Parlamentului pentru activitățile din afara locurilor de desfășurare a activității acestuia,
            
         ADOPTĂ PREZENTA DECIZIE:
   Articolul 1
   Normele de aplicare se modifică după cum urmează:
   
               1.
            
            
               La articolul 15, litera (c) se înlocuiește cu următorul text:
               
                           „(c)
                        
                        
                           în caz de deplasare cu autoturismul, cu un plafon de rambursare de 1 000 km pe călătorie dus sau întors: 0,50 EUR/km, plus eventualele costuri necesare pentru traversarea cu feribotul sau aferente altor modalități de transport similare.”;
                        
                     
         
               2.
            
            
               La articolul 17, alineatul (9) se înlocuiește cu următorul text:
               „(9)   Tarifele utilizate în sensul prezentelor norme de aplicare se actualizează periodic, de cel puțin două ori pe an.”
            
         
               3.
            
            
               La articolul 18, alineatul (2) se înlocuiește cu următorul text:
               „(2)   Cu excepția săptămânilor rezervate în calendarul oficial al Parlamentului pentru activitățile din afara locurilor de desfășurare a activității acestuia, deputații au dreptul și la rambursarea cheltuielilor pentru o deplasare dus-întors efectuată pe parcursul unei săptămâni de lucru a Parlamentului, între locul de desfășurare a activității sau locul de reuniune și locul de reședință sau un alt punct de plecare din statul membru în care au fost aleși (denumite în continuare «deplasări intermediare»).”
            
         Articolul 2
   1.   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   2.   Prezenta decizie se aplică de la 1 ianuarie 2013.
   
      (1)  Decizia 2005/684/CE, Euratom a Parlamentului European din 28 septembrie 2005 de adoptare a Statutului deputaților în Parlamentul European (JO L 262, 7.10.2005, p. 1).
   
      (2)  Texte adoptate, P7_TA(2011) 0461.
   
      (3)  Texte adoptate, P7_TA(2012) 0109.
   
      (4)  Decizia Biroului Parlamentului European din 19 mai și 9 iulie 2008 privind normele de aplicare a Statutului deputaților în Parlamentul European (JO C 159, 13.7.2009, p. 1).